Wwin Tifaggur rewwlen almi wwḍen ɣer yiwet n teẓgi, ilaq ad zegren i wassif-nni yeqquren, d acu kan Aderyan yemmekta-d adiwenni n yifrax yecqerrew Takfarinas ma yezmer ad ineggez s yina. Dɣa negzen-d, imar-nni kan, iḥemmel-d yegla s yeblaḍen d yisekla, lukan i ten-id-yufa din dayen mmuten. Syin ɣer-s leḥḥun leḥḥun, Aderyan yettxemim amek ara asiɛeddi i yeblis, cwiṭ kan akka almi i d-mlalen yiwen yecbeḥ, d ayen kan d yeblis, yewwet-iten s wafa n wallen-is, Takfarinas yak d Tifaggur ilaḥq-iten, ṣubben-d ɣef yiɛawdiwen-nsen. Ma yella d Aderyan ulac acu imi iḥulfa acku yeẓra-t d anwa-t, ixeddem kan am nitni. Yeblis yewwi Tifaggur yerra-tt d tameṭṭut-is ma d Takfarinas d Aderyan yerna-ten ɣer waklan-is, uɣalen d ayla-s. Dacu kan, Aderyan ur yeqqim ara akken, yettqellib kan amek ara d-yessukkes imddukal-is seg yifasen n yeblis. Cwiṭ cwiṭ almi i d-yufa amek, mi asen-yesla i wat yeblis mi i ttmeslayen, ttheggin ad ruḥen ɣer tmecreṭ n ḥartadem acu kan yeblis ur yedda ara yenna-asen ad yessew qbel taneffut-is s yidim, Aderyan yeṭṭurrec yebɣa ad iẓeṛ anda yettaǧa taneffut-is. S lemɛawna n Tifaggur, yufa-d anda i tella. Iruḥ yewwi-tt-id. Taneffut-agi tga am yinziz, dɣa iɛefej-itt zdat n yeblis, yeɣli ɣer tmurt yettbeddil udem almi yuɣal ɣer wudem-is n ṣṣeḥ, tekker deg-s tmes. Ula d at yeblis tekker deg-sen tmes ma d inekrufa-s uɣalen-d seg yir inig .